Марко Ганчев
Калкан и тиган

chitanka.info

Една историйка проста е тази,

която ни доказва, че да —

природата грижи се да опази

беззащитните си чеда.

Нищо и никакво чедо — калканът —

гледам го покрай нашия плаж

при опасност да бъде хванат

как се слива с пясъчния пейзаж.

Слива се с песъчинки такива,

при каквито е отишъл —

с дребни като сачми се слива,

но и с едри като чакъл.

Ако има на пясъка клечка,

довлечена не знам откъде,

за калкана не представлява пречка

подобна шарка да си даде.

Най-подире с рибарските мрежи

слива се пустият му калкан,

та трудно рибарят да забележи

плячката за своя тиган.

Продължава усилията си дръзки

и с тигана се слива съвсем,

и на олиото самите пръски

имитира по гръб и корем.

След което се слива с тази

басничка, доказваща ни, че да —

природата грижи се да опази

беззащитните си чеда…

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.